《汴堤柳（一本作题河边枯柳）》
唐代·王泠然

隋家天子忆扬州，厌坐深宫傍海游。穿地凿山开御路，

鸣笳叠鼓泛清流。流从巩北分河口，直到淮南种官柳。

功成力尽人旋亡，代谢年移树空有。当时彩女侍君王，

绣帐旌门对柳行。青叶交垂连幔色，白花飞度染衣香。

今日摧残何用道，数里曾无一枝好。驿骑征帆损更多，

山精野魅藏应老。凉风八月露为霜，日夜孤舟入帝乡。

河畔时时闻木落，客中无不泪沾裳。

作者简介：王泠然（？692--？725），字仲清。太原（今属山西）人。开元五年登进士第，后官太子校书郎。曾上书张说自荐，未果。秩满，迁右威卫兵曹参军。工文赋诗。气质豪爽，当言无所回忌，乃卓荦奇才，济世之器。惜其不大显而终。有集今传。